text: Indkøbscenter affolker gågade
  02 oktober 2013 kl. 10.38
  Indkøbscentret Borgen Shopping i Sønderborg har ført til en kraftig udflytning af butikker i gågaden til centret, der ligger i gåafstand fra gågaden.
  Det nye indkøbscenter åbnede i går, og på gågaden er der nu over ti tomme butikker. De fleste af dem har lejet sig ind i indkøbscentret.
  Indkøbscentre trækker i alle byer kunderne væk fra de gamle gågader.
  Alligevel er der ikke bekymring i handelsstandsforeningen i Sønderborg:
  - Indkøbscentret vil styrke hele handelslivet i byen, så jeg er ikke bekymret for detailhandlen i gågaden, siger manager Jens Bachmann, Sønderborg Handel.
  
  Hård tid
  Center for fremtidsforskning forudser, at den traditionelle butik i en gågade går en hård tid imøde.
  Som helhed er detailhandlen klemt af nethandel og grænsehandel, og butikkerne er også presset af, at familier bruger stadig mindre tid i traditionelle forretninger.
  - De danske forbrugere har så travlt, at der virkeligt skal noget ekstraordinært til for at få dem til at møde op i en butik. Derfor står detailhandlen overfor massive udfordringer i de kommende år, skriver fremtidsforsker Jesper Bo Jensen.
  Jesper Bo Jensen mener, at fremtidens butikker skal være et medie i sig selv. De skal give kunderne oplevelser og ikke alene lange varer over disken.
  